لاہور ٹیسٹ: پاکستان کی پوری ٹیم 268 پر ڈھیر، آسٹریلیا کو 123 رنز کی برتری
عبداللہ شفیق اور اظہر علی نے کھیل کے تیسرے روز آسٹریلوی پیسرز اور اسپن اٹیک کے خلاف محتاط انداز اپنایا اور پہلے سیشن میں وکٹ گنوائے بغیر ٹیم کا مجموعی اسکور آگے بڑھانے کا سلسلہ جاری رکھا۔ 
ویب ڈیسک — آسٹریلوی کپتان پیٹ کمنز نے 56 رنز دے کر پانچ جب کہ مچل اسٹارک نے 33 رنز کے عوض چار وکٹیں حاصل کیں۔ بدھ کو کھیل کے تیسرے روز اظہر علی اور عبداللہ شفیق نے 90 رنز ایک وکٹ کے نقصان سے اپنی پہلی نامکمل اننگز دوبارہ شروع کی تو شفیق 45 اور اظہر 30 رنز کے ساتھ کریز پر موجود تھے۔ دونوں بلے بازوں نے آسٹریلوی پیسرز اور اسپن اٹیک کے خلاف محتاط انداز اپنایا اور ٹیم کا مجموعی اسکور آگے بڑھانے کا سلسلہ جاری رکھا۔ البتہ چائے کے وقفے کے بعد پاکستان کی وکٹیں وقفے وقفے سے گرتی رہیں اور پوری ٹیم 268 رنز بنا کر آؤٹ ہو گئی۔ پاکستان کی سات وکٹیں صرف 20 رنز کے عوض گریں۔ پاکستان کی جانب سے عبداللہ شفیق نے 81، اظہر علی نے 78، بابر اعظم نے 67، امام الحق 11 اور فواد عالم نے 13 رنز بنائے۔ اس سے قبل آسٹریلیا کی پوری ٹیم پہلی اننگز میں391 رنز بنا سکی تھی۔ میزبان ٹیم کی جانب سے فاسٹ بالر شاہین شاہ آفریدی اور نسیم شاہ نے شاندار بالنگ کا مظاہرہ کرتے ہوئے چار چار وکٹیں حاصل کی تھیں۔ پاکستان اور آسٹریلیا کی ٹیموں کے درمیان تین ٹیسٹ میچز کی سیریز کا یہ آخری میچ ہے، اس سے قبل راولپنڈی اور کراچی میں کھیلے گئے میچز بغیر کسی نتیجے کے ختم ہو گئے تھے۔